ශීඝ්‍ර සංවර්ධන වැඩපිළිවෙළක් ඉලක්ක කර ගැනීමට ලබන වසර තුළ වැඩකරන ජනතාවගේ සහ අනෙකුත් සියලු ජනතාවගේ කැපවීම අත්‍යාවශ්‍යව ඇතැයි ජනාධිපති මහින්ද රාජපක්ෂ මහතා පෙන්වා දෙයි.ලබන නොවැම්බර් මාසයෙන් පසු තම දෙවන ධූර කාලය එළැඹීමත් සමඟම ශ්‍රී ලංකාව පියමං කරන තීරණාත්මක කාල පරිච්ඡේදය උදාවන බවද ජනාධිපතිවරයා අවධාරණය කරයි.ජනාධිපතිතුමා මේ බව සඳහන් කළේ ඊයේ (12) පෙරවරුවේ අරලියගහ මන්දිරයේ දී වෘත්තීය සමිති නියෝජිතයන් සමඟ පැවති හමුවකදී යවැඩකරන ජනතාව රටේ වර්තමාන තත්ත්වය පිළිබඳ මනා අවබෝධයකින් කටයුතු කිරීම පිළිබඳව සිය ප්‍රශංසාව පළ කළ රාජපක්ෂ මහතා යුද සමයෙන් පසු රට මහා සංවර්ධන වැඩපිළිවෙළක් කරා මෙහෙයවීමට රජයට හැකි වී ඇති බවද සඳහන් කෙළේය.ඉදිරි ඉලක්ක ජය ගැනීමට අවශ්‍ය සැලසුම් දැනටමත් සකස් කර ඇති බව සඳහන් කළ ජනාධිපතිතුමා ඉදිරි වසර 20 දක්වා රටේ විදුලි අවශ්‍යතාවය සපුරා ගැනීමට වැඩපිළිවෙළ මේ වන විටත් සකස් කර ඇති බවද සඳහන් කෙළේය.ශක්තිමත් රාජ්‍ය සේවයක් ගොඩනැගීම සඳහා වෘත්තීය සමිති දායකත්වය අත්‍යවශ්‍යය බව පෙන්වා දුන් රාජපක්ෂ මැතිතුමා එහි ප්‍රතිලාභ සමස්ථ ජනතාවටම ලැබිය යුතු යැයිද පෙන්වා දුන්නේය.